Helsingin kokoomuksen ja vihreiden tapa käydä kuntavaalikampanjaa pormestariehdokkaat edellä kerää kritiikkiä SDP:n ja vasemmistoliiton valtuustoryhmistä.

Patrik Pelkonen

Pormestarin valinta on noussut yhdeksi Helsingin kuntavaalien pääteemoista.

Helsingin kolmanneksi suurimman valtuustoryhmän SDP:n puheenjohtaja Tomi Sevander korostaa, ettei eri puolueiden välillä Helsingissä ole olemassa sitovaa sopimusta siitä, että pääkaupungin tuleva pormestari on automaattisesti suurimmasta valtuustoryhmästä.

"Valta pormestarin valinnasta on seuraavalla valtuustolla. En lähtisi sitomaan missään tilanteessa valtuuston käsiä. Pormestari valitaan valtuuston kompromissina", Sevander kuittaa.

Sevanderin mukaan kokoomus ja vihreät rakentavat pääkaupungissa tietoisesti asetelmaa, jossa muut puolueet jäävät kahden suurimman puolueen pormestariehdokkaiden Jan Vapaavuoren (kok.) ja Anni Sinnemäen (vihr.) varjoon.

"Kahdella Helsingin suurimmalla puolueella on tässä selvästi pelissä valtapoliittiset tarkoitusperät. Lisäksi on sääli, että paljon tärkeämmät asiat jäävät pormestarikeskustelun alle. Pitäisi puhua enemmän siitä, paljonko Helsinki budjetoi resursseja vanhuspalveluihin ja varhaiskasvatukseen tai miten investoidaan", SDP:n Sevander toteaa.

Neljänneksi suurimman valtuustoryhmän vasemmistoliiton puheenjohtaja Veronika Honkasalo on niin ikään tyytymätön siihen, että Helsingin kuntavaalien pääaiheeksi on noussut pormestarin valinta.

"Kaksi suurinta puoluetta ja myös Helsingin Sanomat ovat rakentaneet voimallisesti asetelmaa, joka johtaa äänestäjiä harhaan", Honkasalo arvostelee.

Honkasalon mielestä on harhaanjohtavaa ylipäätään puhua pormestarivaaleista.

"Minulta on kyselty, että äänestetäänkö näissä vaaleissa kahdella äänestyslipukkeella erikseen kuntavaaliehdokkaasta ja pormestarista. Äänestäjät ovat hämmentyneitä", hän kertoo.

"Toivoisin, että kokoomus ja vihreät kantaisivat asiassa poliittista vastuuta eivätkä pönkittäisi poliittista harhakuvaa pormestarivaaleista. Valitettavinta on, että poliittiset asiakysymykset ja puolueiden väliset erot jäävät nyt keinotekoisen pormestarivaaliasetelman alle", Honkasalo summaa.

Myöskään vasemmistoliitto ei ole sitoutunut siihen, että pormestari tulisi automaattisesti Helsingin suurimmasta kuntapuolueesta.

"Vaalituloksen on kuitenkin ilman muuta heijastuttava valtuuston tekemiin henkilövalintoihin. Sama pätee myös pormestarin osalta."